ฤดูเห็ดเผาะ ทำป่าแตก ชาวบ้านแห่หาตั้งแต่ตีสี่ อุทยานฯ ยันเข้าไม่ได้
ชาวบ้านเฮโลเข้าป่าแห่หา เห็ดเผาะ เหตุเพราะราคาแพง 1 ปีมีครั้งเดียวแค่ช่วงสั้นๆ โดยส่วนใหญ่เข้าใจว่า กฎหมายใหม่อนุญาตให้เก็บของป่าได้ สร้างความหนักใจให้ จนท. เพราะความจริงยังทำไม่ได้ กฎหมายลูกยังไม่ออก วันที่ 11 มิ.ย. ผู้สื่อข่าวรายงานว่า ขณะนี้พื้นที่จังหวัดกำแพงเพชร นครสวรรค์ และอุทัยธานี เป็นฤดูกาลที่เห็ดเผาะกำลังออก และเป็นที่ต้องการของตลาด โดยราคาของเห็ดเผาะที่ขายกัน อยู่ที่ราคากิโลกรัม ละ 250 – 350 บาท ราษฎรบางรายสามารถเก็บหาเห็ดเผาะได้มากถึง 10-15 กก. ทำรายได้มากถึง 2500-5250 บาทต่อวัน ทำให้มีกลุ่มชาวบ้านจากหลายๆ หมู่บ้าน แอบเข้ามาลักลอบเข้าเขตอุทยานฯ เก็บเห็ดซึ่งเป็นของป่ากันมาก และมักจะเดินทางกันมาเป็นกลุ่มใหญ่ บางกลุ่มมากันมากถึง 100 – 200 คน ส่วนใหญ่มักแอบเข้ามาตั้งแต่ตอนเวลา 04.00 น. ของแต่ละวันนายธนิตย์ หนูยิ้ม ผอ. สำนักบริหารพื้นที่อนุรักษ์ที่ 12 (นครสวรรค์) เผยว่าป่าอนุรักษ์ในพื้นที่รับผิดชอบของสำนักบริหารพื้นที่อนุรักษ์ที่ 12 (นครสวรรค์) เช่น อุทยานแห่งชาติแม่วงก์ เขตรักษาพันธุ์สัตว์ป่าห้วยขาแข้ง มีพื้นที่ส่วนหนึ่งเป็นป่าเต็งรัง ป่าชนิดนี้ในช่วงต้นฤดูฝน ราวเดือน พฤษภาคม ถึงมิถุนายน ของทุกปี เป็นฤดูกาลของเห็ดเผาะ โดยใน 1 ปี ออกเพียงครั้งเดียวเท่านั้น คาดว่าปลายเดือนนี้น่าจะหมดแล้วการที่สามารถสร้างรายได้วันละ 2000-5000 บาท ทำให้มีชาวบ้านแอบเข้ามาลักลอบเก็บเห็ดเผาะกันเป็นจำนวนมาก แต่การแอบเข้าเขตป่าอนุรักษ์ ทั้งอุทยานแห่งชาติ และเขตรักษาพันธุ์สัตว์ป่า เพื่อเก็บหาของป่า ในขณะนี้ ยังถือว่าเป็นการกระทำที่ผิดกฎหมาย ที่ผ่านมาเจ้าหน้าที่ได้ว่ากล่าวตักเตือน แล้วผลักดันออกไป บางรายที่ดื้อ และทำผิดซ้ำ เจ้าหน้าที่ได้เปรียบเทียบปรับไปรายละ 500 บาท เรื่องนี้สร้างความหนักใจให้กับเจ้าหน้าที่มาก และเจ้าหน้าที่บางคน ถูกชาวบ้านต่อว่าอย่างเสียหายนอกจากนี้ สิ่งที่ตามมาจากการแอบเข้ามาเก็บเห็ด คือ การทิ้งขยะไว้เกลื่อนป่า ส่วนใหญ่เป็นขวดน้ำ และถุงพลาสติก ซึ่งล้วนแต่เป็นอันตรายต่อสัตว์ป่า รวมทั้งส่งเสียงรบกวนสัตว์ป่า และเพิ่มภาระให้เจ้าหน้าที่ที่ต้องระดมกำลังกันเก็บขยะ บ้างก็ไปลงเผยแพร่ในสื่อออนไลน์ไปต่างๆ นานา บ้างก็กล่าวว่า ขยะล้น ทั้งที่เจ้าหน้าที่ได้ระดมกันเก็บมากองไว้ ก่อนที่จะนำออกนอกพื้นที่หรือฝังทำลายอย่างไรก็ตาม เพื่อเป็นการยับยั้ง ได้สั่งการให้หัวหน้าหน่วยงานผู้รับผิดชอบพื้นที่ป่าอนุรักษ์ทุกแห่ง เพิ่มเจ้าหน้าที่ลาดตระเวน และสั่งการให้ออกลาดตระเวนเข้มข้นในพื้นที่รับผิดชอบ อย่าให้มีผู้แอบลักลอบเข้ามาเก็บหาของป่าอย่างเด็ดขาด หากพบว่าหน่วยงานใดมีการปล่อยปละละเลย จะถือว่าบกพร่องต่อหน้าที่ รวมทั้งให้สายตรวจปราบปรามสายที่ 1 และฐานปฏิบัติการป้องกันรักษาป่า ให้การสนับสนุนการป้องกันเก็บหาของป่าในพื้นที่ป่าอนุรักษ์อย่างเข้มข้นอีกแรงหนึ่ง เน้นเรื่องการป้องปราม และประชาสัมพันธ์เป็นลำดับแรกด้านนายกิติพัฒน์ ธาราภิบาล หัวหน้าอุทยานแห่งชาติแม่วงก์ กล่าวว่า ในรอบเดือนที่ผ่านมา อุทยานแห่งชาติแม่วงก์ ได้จัดชุดลาดตระเวนและคอยผลักดันราษฎรที่แอบเข้ามาแอบเก็บเห็ดเผาะ ออกจากพื้นที่อย่างต่อเนื่อง โดยหากจับตัวได้จะเปรียบเทียบปรับอย่างเด็ดขาด ซึ่งขณะนี้ยอดเงินค่าปรับที่ปรับเข้ารัฐแล้วเป็นเงินกว่า 14000 บาทเมื่อวันที่ 31 พฤษภาคมที่ผ่านมา มี 2 สามี ภรรยา แอบเข้าไปหาเห็ดแล้วเกิดหลงป่า เจ้าหน้าที่ระดมหลายร้อยนายช่วยกันตามหาตัวจนพบ และช่วยชีวิตไว้ได้ หลังจากให้น้ำและอาหารแล้ว ได้เปรียบเทียบปรับคนละ 500 บาท แล้วปล่อยตัวไป การเปรียบเทียบปรับดังกล่าว ส่วนหนึ่งได้สร้างความไม่พอใจกับกลับกลุ่มราษฎรบางกลุ่มที่มองว่าเจ้าหน้าที่ใช้กฎหมายบังคับเข้มข้นเกินไปหัวหน้าอุทยานแม่วงก์ กล่าวอีกว่า อุทยานแห่งชาติแม่วงก์ ได้มีการประชาสัมพันธ์สร้างความเข้าใจกับกำนัน ผู้ใหญ่บ้านในพื้นที่รอบๆบริเวณมาอย่างต่อเนื่อง แต่ปรากฏว่าส่วนหนึ่งมีราษฎรจากต่างจังหวัด เข้ามาในพื้นที่ด้วย จากนี้ไป อุทยานแห่งชาติแม่วงก์ จะใช้มาตรการเข้มข้นขึ้น แต่ก็จะเน้นมาตรการป้องปราม ตามที่ ผอ. สำนักบริหารพื้นที่อนุรักษ์ที่ 12 (นครสวรรค์) สั่งการไว้ โดยจะจัดชุดตรึงแนวเขตที่ล่อแหลม ไม่ให้ราษฎรเข้า เว้นแต่หากมีผู้ดื้อดึง ไม่ฟัง ส่วนหนึ่งเพราะราษฎรเข้าใจคลาดเคลื่อนว่า พ.ร.บ. อุทยานแห่งชาติ พ.ร.บ. สงวนและคุ้มครองสัตว์ป่า ปี 2562 ซึ่งเป็น พ.ร.บ. ใหม่ สามารถเข้าไปเก็บหาของป่าได้ แต่ข้อเท็จจริงกฎหมายลูกยังไม่ออก ยังไม่สามารถอนุญาตให้เก็บหาของป่าได้ หากตรวจพบจะดำเนินคดีตามกฎหมาย
ชาวบ้านเฮโลเข้าป่าแห่หา เห็ดเผาะ เหตุเพราะราคาแพง 1 ปีมีครั้งเดียวแค่ช่วงสั้นๆ โดยส่วนใหญ่เข้าใจว่า กฎหมายใหม่อนุญาตให้เก็บของป่าได้ สร้างความหนักใจให้ จนท. เพราะความจริง
เห็ดเผาะ,เข้าป่าเก็บเห็ด,แห่เก็บเห็ด,เก็บเห็ด,ข่าวทั่วไป